**МОНГОЛ УЛСЫН ИХ ХУРЛЫН 2019 ОНЫ ЭЭЛЖИТ БУС ЧУУЛГАНЫ**

**7 ДУГААР САРЫН 05-НЫ ӨДӨР /БААСАН ГАРАГ/-ИЙН**

**НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-2 |
| 2 | Дэлгэрэнгүй тэмдэглэл | 3-5 |
|  | 1.Монгол Улсын Их Хурлын 2019 оны ээлжит бус чуулганы нээлтийн ажиллагаа | 3-5 |

***Монгол Улсын Их Хурлын 2019 оны ээлжит бус чуулганы***

***7 дугаар сарын 05-ны өдөр /Баасан гараг/-ийн чуулганы***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирцийг танилцуулж, хуралдааныг даргалав.

*Хуралдаанд ирвэл зохих 75 гишүүнээс 59 гишүүн ирж, 78.7 хувийн ирцтэйгээр хуралдаан 10 цаг 36 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.*

*Чөлөөтэй: Б.Жавхлан, С.Жавхлан, Б.Наранхүү, Л.Оюун-Эрдэнэ, Д.Сумъяабазар, Ц.Цогзолмаа, Д.Цогтбаатар, Л.Элдэв-Очир, Б.Энх-Амгалан;*

*Тасалсан: С.Батболд, Ш.Раднаасэд, Н.Учрал, Д.Хаянхярваа.*

***Улсын Их Хурлын 2019 оны ээлжит бус чуулганы нээлтийн ажиллагаа***

Улсын Их Хурлын 2019 оны ээлжит бус чуулганы нээлтийн ажиллагаанд Монгол Улсын Шадар сайд Ө.Энхтүвшин, Хууль зүй, дотоод хэргийн сайд Ц.Нямдорж, Сангийн сайд Ч.Хүрэлбаатар, Байгаль орчин, аялал жуулчлалын сайд Н.Цэрэнбат, Хөдөлмөр, нийгмийн хамгааллын сайд С.Чинзориг, Эрүүл мэндийн сайд Д.Сарангэрэл, Боловсрол, соёл, шинжлэх ухаан, спортын сайд Ё.Баатарбилэг, Хүнс, хөдөө аж ахуй, хөнгөн үйлдвэрийн сайд Ч.Улаан нар;

Танхимын зүүн талд Улсын Их Хурлын Тамгын газрын Ерөнхий нарийн бичгийн дарга Л.Өлзийсайхан, Захиргаа, аж ахуйн асуудал хариуцсан нарийн бичгийн дарга П.Цэрэн, Монгол Улсын Их Хурлын даргын нийгмийн бодлогын зөвлөх Д.Бадарч, Монгол Улсын Их Хурлын даргын хэвлэл мэдээлэл, олон нийттэй харилцах асуудал эрхэлсэн зөвлөх Д.Бадамдаш, Монгол Улсын Их Хурлын даргын хууль зүйн бодлогын зөвлөх З.Төмөртөмөө, Улсын Их Хурлын Тамгын газрын Дотоод аудитын албаны дарга бөгөөд дотоод аудитор Я.Баттогтох, Хууль, эрх зүйн хэлтсийн дарга Э.Түвшинжаргал, Мэдээлэл, хяналт шинжилгээ, үнэлгээний хэлтсийн дарга Б.Эрдэнэбилэгт, Гадаад харилцааны хэлтсийн дарга Ш.Нарантуяа, Захиргаа, санхүү үйлчилгээний хэлтсийн дарга Л.Хосбаяр, Мэдээллийн технологийн хэлтсийн дарга Ц.Борхүү, Хэвлэл, мэдээлэл, олон нийттэй харилцах хэлтсийн дарга С.Батбаатар нар;

Танхимын баруун талд Улсын Их Хурал дахь Монгол ардын намын бүлгийн ажлын албаны дарга Н.Энхтайван, Улсын Их Хурал дахь Ардчилсан намын зөвлөлийн ажлын албаны дарга Д.Золжаргал нар суудлаа эзэлсэн байв.

Улсын Их Хурлын дарга Г.Занданшатар Улсын Их Хурлын 2019 оны ээлжит бус чуулганыг нээж үг хэлэв. Үг хэлж дууссаны дараа танхимд Төрийн дуулал эгшиглэхэд Улсын Их Хурлын гишүүд болон нээлтийн ажиллагаанд оролцогсод босож хүндэтгэл үзүүлэв.

Улсын Их Хурлын дарга Г.Занданшатар Улсын Их Хурлын 2019 оны ээлжит бус чуулганы нээлтийн ажиллагаа өндөрлөснийг мэдэгдэв.

Чуулганы нэгдсэн хуралдааны бэлтгэл, зохион байгуулалтын үйл ажиллагааг Улсын Их Хурлын Тамгын газрын Хуралдаан зохион байгуулах хэлтсийн дарга З.Нямцогт, мөн хэлтсийн шинжээч М.Номиндулам, Р.Дэлгэрмаа нар хариуцан ажиллав.

*Нээлтийн ажиллагаа 10 минут үргэлжилж, ирвэл зохих 75 гишүүнээс 62 гишүүн ирж, 82.6 хувийн ирцтэйгээр 10 цаг 46 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААН ЗОХИОН

БАЙГУУЛАХ АЛБАНЫ

ШИНЖЭЭЧ М.НОМИНДУЛАМ

**МОНГОЛ УЛСЫН ИХ ХУРЛЫН**

**2019 ОНЫ ЭЭЛЖИТ БУС ЧУУЛГАНЫ**

**7 ДУГААР САРЫН 05-НЫ** **ӨДӨР /БААСАН** **ГАРАГ/-ИЙН**

**НЭГДСЭН** **ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Г.Занданшатар**: Улсын Их Хурлын эрхэм гишүүд ээ!

Монгол Улсын Их Хурлын хаврын чуулган Монгол Улсын Их Хурлын тухай хууль, Улсын Их Хурлын чуулганы хуралдааны дэгийн тухай хуулийн дагуу 7 дугаар сарын 01-нд хаагдах ёстой. Хугацаа сунгаж хуралдаад хаалтаа хийсэн. Одоо Монгол Улсын Үндсэн хуульд нэмэлт, өөрчлөлт оруулах журмын тухай хуульд заасны дагуу Үндсэн хуульд оруулах нэмэлт, өөрчлөлтийн хэлэлцүүлэг тасралтгүй үргэлжлэх тухай хуулийн заалтын дагуу ээлжит бус чуулганыг зарлан хуралдуулж байна.

Ээлжит бус чуулганы хуралдаанд 59 гишүүн хүрэлцэн ирж, ирвэл зохих 69 гишүүнээс 59 гишүүн хүрэлцэн ирж, чуулганы ирц бүрдсэн байна. Ингээд ээлжит бус чуулганы үйл ажиллагаа нээгдсэнийг мэдэгдье.

*Төрийн дуулал эгшиглэв.*

Улсын Их Хурлын эрхэм гишүүд ээ!

Монгол Улсын Их Хурлын тухай хууль, дэгийн тухай хуульд заасны дагуу Улсын Их Хурлын хаврын чуулган өндөрлөж хаалтаа хийж, харин Монгол Улсын Үндсэн хуульд нэмэлт, өөрчлөлт оруулах журмын тухай хуульд заасны дагуу Үндсэн хуульд оруулах нэмэлт, өөрчлөлтийн хэлэлцүүлэг тасралтгүй үргэлжлэх хуулийн заалтыг үндэслэн ээлжит бус чуулганыг зарлан хуралдуулж байна.

Монгол Улсад нар хур тэгширсэн дэлгэр зун ирж, Үндэсний их баяр наадам удахгүй болох гэж байна. Үндэсний уламжлалт зан үйл, баяр ёслолоо бид өргөн тэмдэглэх учиртай ч ард түмний төлөөлөл, даруухнаар хэлбэл, ард түмний төрийн зарц Та бидэнд чуулганаа завсарлуулах эрх алга аа.

Учир нь та бид түүхэн үүргээ гүйцэтгэж байна. Ард түмнийхээ хүсэл, зориг, нийгмийн захиалгыг биелүүлэх нь олон түмнээ төлөөлөн төрийн эрхийг барилцаж буй Та бидний журамт үүрэг юм.

Ардчилсан Үндсэн хууль түүхэн үүргээ гүйцэтгэж, бахархам амжилт ололтыг авчирсан. Амжилт ололт нь, үр дүн нь ч, алдаа оноо нь ч ил байна аа. Засаж сайжруулах гэдэг дээр маргаж байгаа хүн алга. Энэ цаг бол түүхэн боломж юм аа. Товчхон хэлбэл, эмх замбараагүй өнөөгийн байдлыг цэгцлэх цаг ирж байна гэдэгтэй бараг хүн бүр санал нийлж байна.

Цэгцэлж чадвал цэгцрэх хөдөлгөөн хөгжил дэвшилд хүргэнэ. Үүний төлөө бид Үндсэн хуулийн нэмэлт, өөрчлөлтийн ажлыг эхлүүлж, гурван парламент дамжиж, 10 жил хэлэлцэж, мэтгэлцэж, энэхүү төслийг боловсруулсан. Бидэнд буцах зам байхгүй. Хэрвээ зорьсноосоо буцвал, түүхэн боломжийг алдвал эс үйлдлийнхээ төлөө бид түүхийн өмнө хариуцлага хүлээх болно.

Ингэж бодож хичээн зүтгэх учиртай. Энэ эрхэм үйл хэргийг зөв, сайнаар гүйцэлдүүлэхийн төлөө мэдлэг боловсрол, туршлага чадвар, буй бүхнээ дайчлан Улсын Их Хурлын гишүүн бүр, төрийн түшээ бүхэн зүтгэж, идэвхтэй санаачилгатай оролцоно гэдэгт бид итгэж байна.

Гурван парламент дамжуулж, 10 жил ярьсан асуудлыг одоо цэгцлэх шийдэх цаг мөч иржээ. Хорин долоон жилд арван гурван Засгийн газар сольж, тогтворгүй, хариуцлагагүй төр, тогтолцоо нь гажуудсан нийгмийн төрийн тогтолцоонд засвар хийх, алдаагаа ухааран, цэгцлэх цаг болсон гэж үзэж байна.

Бид энэхүү нэмэлт, өөрчлөлтийг хэрэгжүүлэхдээ олон түмнийхээ санал бодлыг сонсож, хэлэлцүүлгүүдийг зохион байгуулсан. Ард иргэдээс ирсэн санал бодлыг бид анхааралтай судалж, хэлэлцүүлгийн явцад анхаарах ёстой.

Мөн Монгол Улсын улс төрийн 15 нам дэмжиж, эв санааны нэгдлээ илэрхийлсэн. Монгол Ардын Хувьсгалт намаас тодорхой саналууд ирүүлсэн. Тухайлбал, байгалийн баялгийг ард түмний дундын өмч гэсэн заалт оруулъя, ард иргэдээс 6.1, 6.2 дээр хүн бүрийн мэдэх эрхийг хангая гэсэн тодорхой заалтууд ирүүлж байна.

Монгол Улсын Ерөнхийлөгч, Ардчилсан намаас Үндсэн хуульд оруулах нэмэлт, өөрчлөлтийн төслйн талаар саналаа удахгүй наадмын хугацаанд багтааж нэн яаралтай ирүүлнэ гэдэгт итгэж байна. Асуудалд ажил хэрэгчээр хандана гэдэгт итгэж байна.

Бид өнгөрсөн хугацаанд Байнгын хороодын хурлаар ард иргэдээс ирсэн санал, гишүүдийн тойрогтоо ажилласан саналуудаа цэгцэлж, Ажлын хэсэг хуралдаж, Төрийн байгуулалтын байнгын хороогоор санал хураалт явуулах хэлэлцэхэд бэлэн болоод байна.

Энэ хүрээнд Улсын Их Хурлын гишүүнийг эгүүлэн татах эрх зүйн орчныг бий болгох, давхар дээлийн асуудлыг нэг мөр шийдэж, нэг талд нь гаргах, төр засгийн сахилга хариуцлагын байдлыг бэхжүүлэх, мөн ялангуяа түрүүний дурдсан байгалийн баялаг ард түмний өмч, ард түмний мэдэлд, төрийн хамгаалалтад байна гэдэг энэ заалтыг илүү тодруулж, олон улсын жишиг Баялгийн сан хэрэгжүүлдэг Норвеги улсын бусад туршлагыг харгалзан, шинэлэг дэвшил гаргахыг харзнаж хүлээж байна. Энэ талаар их нарийн тодорхой хэлэлцүүлэг, мэтгэлцээнүүд явагдах учиртай.

Мөн нутгийн удирдлагын тогтолцоог боловсронгуй болгох, дүүргийн статусыг, хотын статусыг илүү тодорхой болгох ийм олон саналууд судлаач, эрдэмтэн, ард иргэдээс ирж байгааг бид хэлэлцүүлгийн явцад онцгой анхаарах учиртай.

Энэ мэт цэгцлэх зүйл бидэнд их байна. Цэгцэлж чадах хүч, ухаан монголчуудад байгаа. Манай Улсын Их Хурлын эрхэм гишүүдэд байгаа. Байгаа боломж, чадавхаа сайн ашиглаж чадах юм бол цэгцрэх хөдөлгөөн Монгол Улсыг хөгжил дэвшилд хөтөлнө өө.

Эрхэм гишүүд ээ,

Цэгцлэх цаг, цэгцрэх сонголт та бидэнд ногдоод байна. Тиймээс зорилго, эрмэлзлээ нэгтгэж, үндэсний эв нэгдэл, ойлголцол зөвшилцлийн Тунхаг болсон Үндсэн хуулийн нэмэлт, өөрчлөлтөд нэн хариуцлагатай хандахыг, зорьсон үйлсээ эрхэм сайнаар бүтээхийг Та бүхэндээ уриалж байна. Улсын Их Хурлын ээлжит бус чуулганы ажиллагаа нээснийг мэдэгдье.

Ингээд ээлжит чуулганы үйл ажиллагаа нээгдлээ. Ээлжит бус чуулганы нээлтийн хуралдаан өндөрлөснийг мэдэгдье. Завсарлаж байна. Чуулганы хуралдаан завсарлаж байна. Чуулган нээгдсэн. Өнөөдрийн хуралдаан. Одоо Төрийн байгуулалтын байнгын хороо 12 цагт.

Дууны бичлэгээс буулгасан:

ХУРАЛДААН ЗОХИОН БАЙГУУЛАХ

ХЭЛТСИЙН РЕФЕРЕНТ Б.НАРАНТУЯА